Koning Charles, Camilla verwelkom Ramaphosa binnekortArgieffoto van pres. Cyril Ramaphosa. (Foto: Elmond jiyane/GCIS) Pres. Cyril Ramaphosa sal in November ŉ amptelike staatsbesoek in Brittanje aflê waartydens hy koning Charles en sy vrou, Camilla, die koningin-gemalin, sal ontmoet. Buckingham-paleis het Maandag dié nuus in ŉ verklaring bevestig. Ramaphosa sal deur sy vrou, dr. Tshepo Motsepe, vergesel word. Die besoek sal van Dinsdag 22 November tot Donderdag 24 November plaasvind. Dit is die eerste Suid-Afrikaanse staatsbesoek aan Brittanje sedert koning Charles die troon bestyg het ná die afsterwe van sy ma, koningin Elizabeth II, op 8 September. “Die koning en die koningin-gemalin sal die Suid-Afrikaanse president op sy die staatsbesoek aan Buckingham-paleis ontvang,” lui die verklaring. Koning Charles III en sy vrou Camilla. (Foto Yui Mok/POOL/AFP) Charles het in Oktober 1997 sy eerste besoek aan Suid-Afrika, ŉ lid van die Statebond, afgelê. Hy het tydens dié besoek onder meer ŉ draai gemaak in die Nyanga-nedersetting in Kaapstad en ŉ konsert ten bate van die Nations Trust by die Johannesburg Atletiek-stadion bygewoon. Charles en Camilla het in November 2011 ook besoek aan Johannesburg en Pretoria afgelê. Charles het ook op 15 Desember 2013 oudpres. Nelson Mandela se begrafnis in Qunu, Oos-Kaap, bygewoon. Charles het egter vantevore saam met Suid-Afrika se leiers aan tafel gesit. Hy en Mandela het in Julie 1996 tydens ŉ staatsbanket in die Buckingham-paleis skouers geskuur. Die koning het ook in 2001 oudpres. Thabo Mbeki en sy vrou, asook in 2010 oudpres. Jacob Zuma en sy vrou in die paleis onthaal.